钦定古今图书集成/明伦汇编/官常典/第578卷 > 樊莹
## 钦定古今图书集成/明伦汇编/官常典/第578卷 > 樊莹

按《明外史》本传：“莹字廷璧，常山人。天顺末，举进士，引
疾归养。久之，授行人，使川中，不受馈，土官作‘《却金亭》
识之。成化八年，擢御史。山东盗起，奉命捕获其魁。清
军江北，所条奏多著为例。改按云南，交趾诱边氓为
寇，驰檄寝其谋。出知松江府，寻改知平阳。弘治初，许
大臣保举方面官，侍郎黄孔昭以莹应，尚书王恕亦’”
器之，擢河南按察使。黄河为患，民多流移。莹巡赈，全
活甚众。河南田赋多，巡抚徐恪欲考本末，众难之。莹
曰：“视万犹千，视千犹百耳，何难？”恪以属莹。部吏钩考，
旬日间，宿蠹一清。寻迁应天府尹。守备中官蒋琮数
陷言官，大臣咸畏之。至是犯罪，莹预推鞫，初若不与
异者，琮觇知，大喜。后入其伤孝陵山脉事，琮遂下狱。
充净军。迁南京工部右侍郎，改右副都御史，巡抚湖
广。锦、田贼结两广猺獞为寇，莹解散馀党，诱戮首恶
十八人。岁馀，以疾乞休。家居七年，中外交荐，起故官，
抚治郧阳。旋改南京刑部右侍郎。十六年，云南景东
卫昼晦七日，宜良地震如雷，曲靖大火数发，贵州亦
多灾异。廷议遣大臣巡视，乃以命莹。至则劾镇巡官
罪，黜文武不职者千七百人，威震蛮俗。既竣事，廉知
景东之变，乃指挥吴勇侵官帑，图脱罪，因云雾晦瞑，
虚张其事，劾罪之。还，进本部尚书。武宗践祚，致仕归。
刘瑾以会勘隆平侯争袭事连及莹，削籍。又坐减松
江官布，罚米五百石输边。莹素贫，至是益罄。卒赠太
子少保，谥清惠。莹性果介，农月坐篮舆，戴笠，子孙舁行田间，曰：“非徒视稼，欲子孙习劳也。”其后人率教，多
愿朴力学者。